Ha ïng dorbar thymmai ka KHADC, yn pynkhyllem shuki CEM\nRupang » Khubor » Ha ïng dorbar thymmai ka KHADC, yn pynkhyllem shuki CEM\nLashai ka sngi ka 20 tarik u jylliew kan dei ka sngi ba ka Khasi Hills Autonomous District Council ( KHADC) kan sdang ia ka dorbar mang tyngka ba pura jong ka bad kan dei ruh ka sngi sah kynmaw ia ka KHADC ha kaba kan ioh ban pynlong dorbar ha ka ïng dorbar kaba dang shu dep plie thymmai da u Chairman ka KHADC u bah L.G Nongsiej ha kine ki khyndiat sngi ba la dep. Kan long ruh artad ka sngi sah kynmaw ha ka khana jong ka District Council, naba mar sien kiew ha ing dorbar thymmai ka dorbar kan sdang da ka jingpynkhyllem shuki CEM.\nShi sngi shuwa katei ka dorbar kata mynta ka sngi ka 19 tarik u jylliew ki MDC jong ki seng riewlum kiba kynthup ia ki MDC ka UDP, HSPDP bad KHNAM ki la iehnoh lut ia baroh ki kam ba ki bat bad ki la weng noh ialade na ka liang synshar jong ka People’s Democratic Front ( PDF) kaba ialam da u bah Pynshngaiñ N Syiem kum u Chief Executive Member (CEM). Ki MDC ka UDP mynta ka nohphai sngi ki la leit ban aid a ka jingthoh sha u Chairman ka KHADC u bah L.G Nongsiej bad kumjuh ruh sha ka Secretary sha ka Executive Committee kong B.Basaiawmoit ban pyntip ba ki la weng ialade na ka PDF.\nHa katei ka shithi na ka UDP la soi 3 ngut ki MDC ba kynthup ia u bah Teinwell Dkhar MDC ka Shella, u bah Donkupar Sumer MDC ka Umsning bad u bah Equator Nongrang MDC ka Mairang.Ka kong Rona Khymdeit MDC ka Nongpoh ka la don lang ha ka por ba ki leit ai shithi sha u Chairman hynrei kam shym la soi shuh ha ka jingthoh naba la shim ba ka la don lypa ha ka liang pyrshah kata naduh ka por ba ka CEC ka UDP ka rai ban weng kaba 4 ngut ki MDC ki pyneh. Ka UDP kam shym la kynthup ia u MDC ka nongkrem u bah H.S Shylla kumjuh ia u MDC ka Umroi u bah Arbinus Lyngdoh ha katei ka kynhun jong ki seng riewlum. Na ka HSPDP kiba la soi ki long u MDC ka Sohiong u bah Samlin Malngiang, MDC ka Mylliem kong Teilinia Thangkhiew bad u MDC ka Mawthadraishan u bah Blanding Warjri. Na ka KHNAM pat la soi u bah Adelbert Nongrum.\nHaba kren sha ki nongthohkhubor u bah Teiñwell Dkhar u nongialam ki MDC ka UDP u la ong ba shuwa ban shim ia ka rai ki MDC seng riewlum ha KHADC ki la ia shong jingialang la bunsien bad mynta u la ong ba ka la poi ka por ba kin iaid noh da kawei ka lynti kata ban mih noh na ka EC u bah Pynshngaiñ. U la ong ba ka jingleit kyrshan ki seng riewlum ia u bah Pynshngaiñ ka dei halor ki mat bad ki ishu jong ka jaitbynriew hynrei phewse u leh sop sop pynban khlem poi pyrkhat da kaba pynpait pynpra ia ki seng riewlum da kaba thaw ia ka People’s Democratic Front. “Mynta kam long shuh kumba don ha ka Forum, la pynpait pynpra pynban para ma ngi -ka KHNAM ka sah sa tang marwei u MDC, ka UDP ka la pra phom, ka HSPDP ruh ka don ka jingpyrshang, ban pynneh ia la ki jong ki kynhun ngi hap ban weng noh na ka PDF” ong u bah Teinwell haba ia kren bad ki nongthohkhubor.\nU bah Donkupar Sumer ka UDP u la ong ba haba u bah Pynshngaiñ u shong ha ka shuki CEM ki mat treikam jong u ki long kumno ban pynkhlaiñ ia ka PDF ban pynkhreh ia ka elekshon 2018, “U la leit mushlia ruh sha ki konstitwensi jong ki paralok ba ia treilang bad u, ngim kwah shuh ban dang mih ki seng riewlum thymmai, ngi kwah ban ia tylli, ka jingweng noh jong ngi ka long ban pyni sha u paidbah ba ngi ia tylli” ong u bah Sumer. U bah Samlin Malngiang uba kren na ka liang ka HSPDP namar ka jingbym lait ka kong Teilinia ban wan u la ong ba u bah Pynshngaiñ um don por shuh ban pynleit jingmut sha ki kam jong ka Council bad u la bunkam ban leit kylleng ki jaka ban pyndep ia ki ajenda lajong, “U la klet ia ki kam ka Council, ki kam ophis kim iaid shuh, u lapmiet da kiwei ki ajenda” ong u bah Samlin.\nKitei ki MDC seng riewlum ki la ong ba kin ym wanrah jingbym shaniah (No-Confidence Motion) satia lashai ka sngi bad ki la ong ba u CEM u la dei ban sngewthuh kaei ba u dei ban leh kata ba u hap ban risaiñ hi noh na ka shuki ba u shong, namar ba u la don ha ka jingrit paid hynrei lada um leh kumta ki la ong ba kim banse ban wanrah da ka mat jing bym shaniah. Haba la kylli mano ban ialam ka EC thymmai lada ka EC u bah Pynshngaiñ kan khyllem, u bah Teinwell u la ong ba ym pat don jingiakren ia kata hynrei kin dang hap ban pynbeit kham hadien. “Dei ka kamram u CEM ban risaiñ haba um don paid shuh” ong u bah Teinwell haba kren sha ki nongthohkhubor.\nLah ban kdew ba kumba ka long mynta ka UDP ka don 6 ngut ki MDC hynrei ka la kyntait noh ia u bah Shylla bad bah Arbinus kaba mut ba ka sah sa tang 4 ngut ki MDC, ka HSPDP ka don 3 ngut ki MDC, KHNAM 2 ngut hynrei kim thikna shuh ba u bah James Ban Basaiawmoit un wan phai sha ka seng bad ki sah sa tang marwei u bah Adelbert Nongrum, ha katei ka kynhun ki seng riewlum u donlang ruh u bah Pyniaid Sing Syiem MDC jong ka Sohryngkham konstitwensi. Haduh mynta ha katei ka kynhun ki don 9 ngut, ka Congress ka don 6 ngut ki MDC bad lada kheinlang ki la poi sha ka 15 ngut na ka ing dorbar kaba 29 ngut ki MDC. La kylli na kitei ki MDC hato kin ia treilang ne-em bad ka seng Congress,u bah Teinwell u la ong ba kim pat don jingthmu ban ia treilang bad ka Congress hynrei ki la ong ba kin sa don shuh shuh sa kiwei pat ki MDC shimet ki ban wan ia soh bad ki.\nKawang Petrol Bomb ha Lyngkyrding